Βασιλόπιτα-κέικ με ξηρούς καρπούς, μαστίχα και λεμόνι
Μαλακή και αφράτη, πλούσια σε γεύση χάρη στους ξηρούς καρπούς και με φίνο άρωμα λεμονιού, η φετινή μας βασιλόπιτα γίνεται με βούτυρο Lurpak και κλέβει τις εντυπώσεις!
330 γρ. βούτυρο Lurpak, σε θερμοκρασία δωματίου, 350 γρ. άχνη ζάχαρη + επιπλέον για το πασπάλισμα, 350 γρ. ξηροί καρποί της αρεσκείας μας, τριμμένοι σε σκόνη (π.χ. αμύγδαλα, φουντούκια, φυστίκια κάσιους, καρύδια)* + 150 γρ. επιπλέον, χοντροκομμένοι, 6 αυγά, 200 γρ. αλεύρι μαλακό ή για όλες τις χρήσεις, 3 κρυσταλλάκια μαστίχας, κοπανισμένη στο γουδί σε σκόνη (με λίγη από την άχνη της συνταγής για να μην κολλάει), ξύσμα από 1½ λεμόνι
Χτυπάμε στο μίξερ, με το φτερό, το βούτυρο Lurpak με την άχνη ζάχαρη και τους τριμμένους ξηρούς καρπούς μέχρι να γίνει μια αφράτη κρέμα.Προσθέτουμε ένα ένα τα αυγά χτυπώντας καλά μετά από κάθε προσθήκη, πριν ρίξουμε το επόμενο.Σταματάμε το μίξερ, ρίχνουμε το αλεύρι, τη μαστίχα και το ξύσμα και ανακατεύουμε με μια ελαστική σπάτουλα (μαρίζ).Στο τέλος, ρίχνουμε και τους χοντροκομμένους ξηρούς καρπούς και ανακατεύουμε ξανά.Βουτυρώνουμε μια στρογγυλή φόρμα διαμέτρου 26-28 εκ. και καλύπτουμε τον πυθμένα και τα πλαϊνά με λαδόκολλα. Αδειάζουμε μέσα το μείγμα, προσθέτοντας και το φλουρί.Σκεπάζουμε με αλουμινόχαρτο και τοποθετούμε στο ψυγείο για 3-4 ώρες. Αυτό είναι απαραίτητο, για να «κάτσει» λίγο το μείγμα και να μην φουσκώσει άτσαλα στο ψήσιμο.Προθερμαίνουμε τον φούρνο στους 170°C.Ψήνουμε για 30-35 λεπτά. Έπειτα, χαμηλώνουμε τη θερμοκρασία στους 160°C και ψήνουμε για άλλα 30 λεπτά περίπου. Δοκιμάζουμε αν ψήθηκε βυθίζοντας στο κέντρο μια οδοντογλυφίδα: αν βγει λερωμένη, ψήνουμε λίγο ακόμα.Βγάζουμε τη βασιλόπιτα από τον φούρνο, αφήνουμε να κρυώσει και την ξεφορμάρουμε. Την τοποθετούμε σε μια πιατέλα, την πασπαλίζουμε με άχνη και έτοιμη!
Αλεύρι (ζύμες),Βούτυρο,Ξηροί καρποί,Χριστούγεννα